Meghan se kinderboek haal nie koninklike boekwinkelMeghan Markle. (Foto: Paul Edwards, AP) Meghan Markle, die hertogin van Sussex, se kinderboek, The Bench, word nie deur die koningin se amptelike aanlyn winkel verkoop nie. Die Royal Collection- aanlyn winkel spog met ŉ gesogte kinderafdeling en bevat storieboeke soos Paddington at the Palace vir £6,99 (sowat R140) en Peppa Pig Meets the Queen vir £4,99 (sowat R100). The Bench, uit Meghan se pen, het egter nie die paal vir die koninklike boekwinkel gehaal nie. Die boek het ook onlangs uit Amazon se top-100-verkoperslys geval. Meghan (39) beweer die boek is geïnspireer deur ŉ gedig wat sy vir haar man, prins Harry, op sy eerste Vadersdag geskryf het en is ŉ “liefdesverhaal” van hom en hulle seun, Archie (2). Christian Robinson het die boek geïllustreer. Die boek het die New York Times se topverkoperslys vir kinderprenteboeke gehaal, maar slegs 3 212 eksemplare is in Brittanje verkoop sedert sy eerste week van publikasie op 8 Junie. Dit het ook in ŉ bestek van ŉ week meer as 95 plekke gedaal op Amazon se top-100-verkoperslys in Brittanje en die boek se prys is met meer as 40% verlaag. Die omslag van Meghan Markle se boek ‘The Bench’. ŉ Boodskap op die Royal Collection-trust se webwerf lui: “Sit die kinders in die bed met ŉ slaaptydstorie van die amptelike koninklike geskenkwinkel. “Lees verhale van die koningin se soeke na die perfekte verjaardagkroon om vir haar partytjie te dra, Paddington Bear se besoek aan die Buckingham-paleis, of toe Peppa Pig die koningin ontmoet het. “Hierdie boeke is volop kleurvolle illustrasies en verruklike verhale wat kinders beslis sal inspireer.” Meghan, ŉ voormalige Hollywood-aktrise, het verlede maand The Bench bemark in ŉ onderhoud met ŉ Amerikaanse radiostasie, haar eerste onderhoud sedert die geboorte van haar dogter, Lilibet. The Bench is met gemengde reaksies deur literêre kritici én lesers op webwerwe soos Amazon ontvang, waar die boek se graderings wipplank gery het tussen vyf- en een-ster-resensies. Dit spog tans met 4.6 sterre uit vyf in algemene Amazon-resensies, maar die resensie wat as die “betroubaarste” beskou word, het dit 1.0 sterre gegee. Bronne: The Sun, The Daily Star